
     Nr. 27/234
RAPORT  comun

asupra proiectului de Lege pentru aprobarea Ordonanţei de urgenţă a Guvernului nr.45/2008 privind unele măsuri pentru întărirea capacităţii administrative a României în vederea îndeplinirii obligaţiilor ce îi revin în calitatea sa de membru al Uniunii Europene

Potrivit prevederilor art.95 şi 115 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru muncă şi protecţie socială au fost sesizate, prin adresa nr. PLx 376 din 17 iunie 2008, cu dezbaterea pe fond în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.45/2008 privind unele măsuri pentru întărirea capacităţii administrative a României în vederea îndeplinirii obligaţiilor ce îi revin în calitatea sa de membru al Uniunii Europene.
La întocmirea prezentului raport, Comisiile au avut în vedere avizul favorabil al Consiliului Legislativ (nr.468/17.04.2008).


Proiectul de lege are ca obiect de reglementare crearea cadrului legislativ pentru continuarea aplicării unor măsuri speciale referitoare la procedura de desfăşurare a concursurilor pentru ocuparea funcţiilor publice cu atribuţii la îndeplinirea obligaţiilor ce revin României ca membru al Uniunii Europene, stabilite prin Ordonanţa de urgenţă a Guvernului nr.16/2007.


Comisia pentru administraţie publică, amenajarea teritoriului şi echilibru ecologic şi Comisia pentru muncă şi protecţie socială propun Plenului Camerei Deputaţilor aprobarea proiectului de Lege, în forma adoptată de Senat.
Proiectul de Lege face parte din categoria legilor organice, conform prevederilor art.73 alin.(3) din Constituţia României, republicată.

La lucrările celor două Comisii, au participat, în conformitate cu prevederile art.55 din Regulamentul Camerei Deputaţilor, în calitate de invitaţi, d-na Denisa Pătraşcu – Secretar de Stat în cadrul Ministerului Muncii, Familiei şi Egalităţii de Şanse şi d-l Mircea Alexandru – secretar general adjunct în cadrul Ministerului Internelor şi Reformei Administrative.
 În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţe separate. 

La şedinţa Comisiei pentru muncă şi protecţie socială din 26 august 2008 au fost prezenţi 18 deputaţi din totalul de 19 membri, iar la şedinţa Comisiei pentru administraţie publică, amenajarea teritoriului şi echilibru ecologic din 9 septembrie 2008 au fost prezenţi 24 deputaţi din totalul de 26 membri ai acesteia.
Raportul Comisiilor a fost adoptat cu unanimitate de voturi.
Proiectul de lege a fost adoptat de Senat în şedinţa din 4 iunie 2008.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.


În urma finalizării dezbaterilor, Comisiile propun Plenului Camerei Deputaţilor aprobarea proiectului de Lege, în forma adoptată de Senat.



PREŞEDINTE, 




PREŞEDINTE,



Relu FENECHIU




Gheorghe BARBU


SECRETAR, 




SECRETAR,



Seres DENES




Kerekes Károly
Întocmit,

Şef serviciu,

Consilier Sofia CHELARU 

